Document ID: 32007D0136

ODLOČBA KOMISIJE
z dne 23. februarja 2007
o določitvi prehodnih ukrepov v zvezi s sistemom za identifikacijo in registracijo ovc in koz v Bolgariji, kot ga določa Uredba Sveta (ES) št. 21/2004
(notificirano pod dokumentarno številko C(2007) 533)
(Besedilo velja za EGP)
(2007/136/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Bolgarije in Romunije ter zlasti člena 4(3) Pogodbe,
ob upoštevanju Akta o pristopu Bolgarije in Romunije ter zlasti člena 42 Akta,
ob upoštevanju naslednjega:
(1)
Uredba Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (1) določa pravila za uvedbo sistemov za identifikacijo in registracijo ovc in koz. Določa, da je treba vse živali, rojene v Bolgariji po 1. januarju 2007, označiti z ušesno znamko in še enim sredstvom za identifikacijo, ki ima isto individualno oznako kot ušesna znamka, in sicer najmanj v šestih mesecih, vsekakor pa preden zapustijo gospodarstvo rojstva.
(2)
Bolgarija je k Skupnosti pristopila 1. januarja 2007. V pismu z dne 17. novembra 2006 je Bolgarija zaprosila za prehodne ukrepe glede identifikacije ovc in koz v tej državi za obdobje enega leta, v katerem bi se živali označevale samo z eno ušesno znamko, kar ne bi veljalo za živali, ki vstopajo v trgovanje znotraj Skupnosti ali so namenjene za uvoz v tretje države. Označevanje takih živali bi potekalo v skladu s pravili Skupnosti; razlika bi bila le v tem, da bi se sredstva za identifikacijo, ki jih določa Uredba (ES) št. 21/2004, lahko uporabljala na gospodarstvu, ki ni gospodarstvo rojstva iz člena 4(1) navedene Uredbe.
(3)
Za lažji prehod z obstoječega režima v Bolgariji na režim, ki izhaja iz uporabe Uredbe (ES) št. 21/2004, je primerno določiti prehodne ukrepe za identifikacijo ovc in koz v Bolgariji.
(4)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Predmet
Ta odločba velja za vse živali vrst ovce in koze na gospodarstvih v Bolgariji („živali“).
Člen 2
Identifikacija živali v Bolgariji
Vse živali na gospodarstvu se označijo preden zapustijo gospodarstvo rojstva ali v devetih mesecih od datuma rojstva, pri čemer se upošteva kasnejši datum, z najmanj eno ušesno znamko, ki navaja individualno oznako za vsako žival v skladu z nacionalnimi pravili.
Člen 3
Identifikacija živali, namenjenih trgovanju znotraj Skupnosti ali izvozu v tretje države
Vse živali, namenjene trgovanju znotraj Skupnosti ali izvozu v tretje države, se poleg označitve z ušesno znamko v skladu s členom 2 te odločbe, označijo v skladu z Uredbo (ES) št. 21/2004.
Z odstopanjem od člena 4(1) Uredbe (ES) št. 21/2004 se sredstva za identifikacijo, na katera se nanaša ta določba, lahko uporabljajo na gospodarstvu izvora, kakor je opredeljeno v členu 2(b)(8) Direktive Sveta 91/68/EGS (2).
Člen 4
Zahteva za dokumente o premiku
Dokument o premiku iz člena 3(1)(c) Uredbe (ES) št. 21/2004 vsebuje individualno oznako za vsako žival, kakor je določeno v členih 2 in 3 te odločbe.
Člen 5
Uporaba
Ta odločba se uporablja od dneva začetka veljavnosti Akta o pristopu do 31. decembra 2007.
Člen 6
Naslovnik
Ta odločba je naslovljena na države članice.
V Bruslju, 23. februarja 2007

Labels: 7
18
15
6